CELEX: 
Language: sl
Date: 2021-07-13 00:00:00
Title: DELEGIRANA UREDBA KOMISIJE (EU) …/… o spremembi Uredbe (EU) 2018/848 Evropskega parlamenta in Sveta glede meril za priznanje nadzornih organov in izvajalcev nadzora, ki so pristojni za izvajanje nadzora nad ekološkimi proizvodi v tretjih državah, in za preklic njihovega priznanja

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Po sprejetju Uredbe (EU) 2018/848, ki se bo začela uporabljati 1. januarja 2022, lahko Komisija prizna nadzorne organe in izvajalce nadzora, ki so pristojni za izvajanje nadzora uvoženih ekoloških proizvodov in izdajanje certifikatov ekološke pridelave v tretjih državah.
            
            
               Na podlagi izkušenj Komisije pri nadzoru nad nadzornimi organi in izvajalci nadzora, ki delujejo v tretjih državah, in za zagotovitev trdnosti nadzora, ki ga izvajajo nadzorni organi in izvajalci nadzora, ter neoporečnosti ekoloških proizvodov, uvoženih iz tretjih držav, je treba okrepiti zmogljivost nadzornih organov in izvajalcev nadzora za izvajanje učinkovitega nadzora izvajalcev dejavnosti, ki pridelujejo ekološke proizvode v tretjih državah.
            
            
               Za dosego teh ciljev in zaradi preglednosti bi bilo treba določiti dodatna merila za priznanje ali preklic priznanja nadzornih organov in izvajalcev nadzora.
            
            
               2.POSVETOVANJA PRED SPREJETJEM AKTA
            
            
               O osnutku delegiranega akta so potekale temeljite razprave z državami članicami v strokovni skupini za ekološko pridelavo, pa tudi z glavnimi organizacijami, ki zastopajo ekološki sektor. Pri pripravi teh pravil je GD AGRI tesno sodeloval z drugimi generalnimi direktorati na področju njihovega posebnega strokovnega znanja. Partnerice STO so bile o tem obveščene in opravljena so bila splošna javna posvetovanja. 
            
            
               3.PRAVNI ELEMENTI DELEGIRANEGA AKTA
            
            
               Ta delegirani akt poleg meril iz člena 46(2) Uredbe (EU) 2018/848 določa dodatna merila za priznanje nadzornih organov in izvajalcev nadzora ter merila za preklic takega priznanja.
            
            
               DELEGIRANA UREDBA KOMISIJE (EU) …/…
            
            
               z dne 13.7.2021
            
            
               o spremembi Uredbe (EU) 2018/848 Evropskega parlamenta in Sveta glede meril za priznanje nadzornih organov in izvajalcev nadzora, ki so pristojni za izvajanje nadzora nad ekološkimi proizvodi v tretjih državah, in za preklic njihovega priznanja
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007
                  1
                ter zlasti člena 46(7)(a) Uredbe,
            
            
               ob upoštevanju naslednjega:
            
            
               (1)Komisija lahko na podlagi člena 46 Uredbe (EU) 2018/848 prizna nadzorne organe in izvajalce nadzora, ki so pristojni za izvajanje nadzora nad uvoženimi ekološkimi proizvodi in izdajanje certifikatov ekološke pridelave v tretjih državah. 
            
            
               (2)Na podlagi izkušenj Komisije pri nadzoru nad nadzornimi organi in izvajalci nadzora, ki delujejo v tretjih državah, in za zagotovitev trdnosti nadzora, ki ga izvajajo nadzorni organi in izvajalci nadzora, ter neoporečnosti ekoloških proizvodov, uvoženih iz tretjih držav, je treba okrepiti zmogljivost nadzornih organov in izvajalcev nadzora za izvajanje učinkovitega nadzora izvajalcev dejavnosti, ki pridelujejo ekološke proizvode v tretjih državah. Za dosego tega cilja bi bilo treba uvesti dodatna merila za priznanje nadzornih organov in izvajalcev nadzora. 
            
         
         
            
               (3)Zlasti točka (b) člena 46(2) Uredbe (EU) 2018/848 od nadzornih organov in izvajalcev nadzora zahteva, da imajo zmogljivosti za izvajanje nadzora, da se zagotovi, da so v zvezi z ekološkimi proizvodi in proizvodi iz preusmeritve izpolnjeni pogoji iz točk (a), (b)(i) in (c) člena 45(1) navedene uredbe. Ker je navedeni nadzor bistven za zagotovitev skladnosti z Uredbo (EU) 2018/848, nadzornemu organu ali izvajalcu nadzora prenos nalog nadzora ne bi smel biti dovoljen. Da pa bi nadzornim organom ali izvajalcem nadzora omogočili potrebno prožnost, vzorčenje ne bi smelo biti vključeno v prepoved prenosa nalog nadzora.
            
            
               (4)V primeru resnih ali ponavljajočih se kršitev v zvezi s certificiranjem izvajalcev dejavnosti ali nadzorom in ukrepi, ki jih izvaja nadzorni organ ali izvajalec nadzora, ali kadar nadzorni organ ali izvajalec nadzora ni sprejel ustreznih in pravočasnih popravnih ukrepov, bi morala imeti Komisija možnost preklicati priznanje nadzornega organa ali izvajalca nadzora. Zato in zaradi preglednosti bi bilo treba določiti merila za preklic priznanja nadzornih organov in izvajalcev nadzora.
            
            
               (5)Uredbo (EU) 2018/848 bi bilo zato treba ustrezno spremeniti.
            
            
               (6)Zaradi jasnosti in pravne varnosti bi se morala ta uredba uporabljati od datuma začetka uporabe Uredbe (EU) 2018/848 –
            
            
               SPREJELA NASLEDNJO UREDBO:
            
            
               Člen 1
            
            
               v členu 46 Uredbe (EU) 2018/848 se odstavek 2 nadomesti z naslednjim:
            
            
               „2.
                     Nadzorni organi in izvajalci nadzora se v skladu z odstavkom 1 priznajo za nadzor nad uvozom kategorij proizvodov iz člena 35(7), če izpolnjujejo naslednja merila: 
            
            
               (a)so zakonito ustanovljeni v eni državi članici ali tretji državi;
            
            
               (b)imajo zmogljivosti za izvajanje nadzora, da se zagotovi, da so izpolnjeni pogoji iz točk (a), (b)(i) in (c) člena 45(1) ter iz tega člena za ekološke proizvode in proizvode iz preusmeritve, ki so namenjeni uvozu v Unijo, brez prenosa nalog nadzora; za namene te točke se naloge nadzora, ki jih izvajajo osebe, ki delajo na podlagi individualne pogodbe ali uradnega dogovora, s katerim so pod upravljavskim nadzorom in postopki nadzornih organov naročnikov ali izvajalcev nadzora, ne štejejo za prenos, prepoved prenosa nalog nadzora pa ne velja za vzorčenje;
            
            
               (c)zagotavljajo ustrezno objektivnost in nepristranskost ter niso v nikakršnem nasprotju interesov, kar zadeva opravljanje nalog nadzora; imajo zlasti vzpostavljene postopke, ki zagotavljajo, da osebje, ki izvaja nadzor in druge ukrepe, ni v navzkrižju interesov in da izvajalcev dejavnosti isti inšpektorji ne pregledajo več kot 3 leta zapored; 
            
            
               (d)izvajalce nadzora za namene njihovega priznanja v skladu s to uredbo akreditira samo en akreditacijski organ glede na ustrezni harmonizirani standard za „Ugotavljanje skladnosti – Zahteve za organe, ki certificirajo proizvode, procese in storitve“, sklic na katerega je bil objavljen v Uradnem listu Evropske unije; 
            
            
               (e)imajo strokovno znanje, opremo in infrastrukturo, ki so potrebni za opravljanje nalog nadzora, ter zadostno število ustrezno kvalificiranega in izkušenega osebja; 
            
            
               (f)imajo zmogljivosti in pristojnosti za izvajanje dejavnosti certificiranja in nadzora v skladu z zahtevami iz te uredbe in zlasti Delegirane uredbe Komisije (EU) 2021/XXX* za vsako vrsto izvajalca dejavnosti (en izvajalec dejavnosti ali skupina izvajalcev dejavnosti) v vsaki tretji državi in za vsako kategorijo proizvodov, za katero želijo biti priznani;
            
            
               (g)imajo vzpostavljene postopke in ureditve za zagotavljanje nepristranskosti, kakovosti, doslednosti, učinkovitosti in ustreznosti nadzora ter drugih ukrepov, ki jih izvajajo;
            
            
               (h)imajo dovolj usposobljenega in izkušenega osebja, da se lahko nadzor in drugi ukrepi izvajajo učinkovito in pravočasno;
            
            
               (i)imajo ustrezne in pravilno vzdrževane objekte in opremo za zagotovitev, da lahko osebje učinkovito in pravočasno izvaja nadzor;
            
            
               (j)imajo vzpostavljene postopke, s katerimi se osebju zagotovi dostop do prostorov in dokumentacije izvajalcev dejavnosti, da lahko ustrezno opravi svoje naloge;
            
            
               (k)imajo notranje spretnosti, usposabljanje in postopke, ki so primerni za izvajanje učinkovitih nadzorov, vključno z inšpekcijskimi pregledi, nad izvajalci dejavnosti ter sistemom notranjega nadzora skupine izvajalcev dejavnosti, če obstaja;
            
            
               (l)njihovo prejšnje priznanje za določeno tretjo državo in/ali kategorijo proizvodov ni bilo preklicano v skladu z odstavkom 2a ali pa noben akreditacijski organ ni preklical ali začasno preklical njihove akreditacije v skladu s svojimi postopki za začasni preklic ali preklic, določenimi v skladu z ustreznim mednarodnim standardom, zlasti standardom 17011 Mednarodne organizacije za standardizacijo (ISO) (Ugotavljanje skladnosti – Splošne zahteve za akreditacijske organe, ki akreditirajo organe za ugotavljanje skladnosti), v 24 mesecih pred:
            
         
         
            
               (i)njihovim zahtevkom za priznanje iste tretje države in/ali iste kategorije proizvodov, razen če je bilo prejšnje priznanje preklicano v skladu s točko (k) odstavka 2a;
            
            
               (ii)njihovim zahtevkom za razširitev priznanja na dodatno tretjo državo v skladu s členom 2 Delegirane uredbe (EU) 2021/XXX, razen če je bilo prejšnje priznanje preklicano v skladu s točko (k) odstavka 2a tega člena; 
            
            
               (iii)njihovim zahtevkom za razširitev priznanja na dodatno kategorijo proizvodov v skladu s členom 2 Delegirane uredbe (EU) 2021/XXX;
            
            
               (m)v primeru nadzornih organov so to organizacije javne uprave v tretji državi, za katero zaprosijo za priznanje;
            
            
               (n)izpolnjujejo postopkovne zahteve iz poglavja I Delegirane uredbe (EU) 2021/XXX in
            
            
               (o)izpolnjujejo vsa dodatna merila, ki so morebiti določena z delegiranim aktom, sprejetim na podlagi odstavka 7.
            
            
               2a. Komisija lahko prekliče priznanje nadzornega organa ali izvajalca nadzora za določeno tretjo državo in/ali kategorijo proizvodov, če: 
            
            
               (a)eno od meril za priznanje iz odstavka 2 ni več izpolnjeno;
            
            
               (b)Komisija ni prejela letnega poročila iz člena 4 Delegirane uredbe (EU) 2021/XXX do roka iz navedenega člena ali so informacije, vključene v letno poročilo, nepopolne, netočne ali neskladne z zahtevami iz navedene uredbe;
            
            
               (c)nadzorni organ ali izvajalec nadzora ne da na voljo ali ne sporoči vseh informacij o tehnični dokumentaciji iz odstavka 4, nadzornem sistemu, ki ga uporablja, ali posodobljenem seznamu izvajalcev dejavnosti ali skupin izvajalcev dejavnosti ali ekoloških proizvodih, ki jih pokriva njegovo priznanje;
            
            
               (d)nadzorni organ ali izvajalec nadzora v 30 koledarskih dneh ne obvesti Komisije o spremembah svoje tehnične dokumentacije iz odstavka 4;
            
            
               (e)nadzorni organ ali izvajalec nadzora informacij, ki jih zahteva Komisija ali država članica, ne zagotovi v določenih rokih ali pa so informacije nepopolne, netočne ali neskladne z zahtevami iz te uredbe, Delegirane uredbe (EU) 2021/XXX in izvedbenega akta, ki se sprejme na podlagi odstavka 8, ali ne sodeluje s Komisijo, zlasti med preiskavami neskladnosti;
            
            
               (f)se nadzorni organ ali izvajalec nadzora ne strinja s pregledom na kraju samem ali revizijo, ki ga/jo začne Komisija;
            
            
               (g)rezultat pregleda na kraju samem ali revizije kaže na sistematično slabo delovanje nadzornih ukrepov ali če nadzorni organ ali izvajalec nadzora v svojem predlaganem akcijskem načrtu, predloženem Komisiji, ne more izvesti vseh priporočil, ki jih je Komisija podala po pregledu na kraju samem ali reviziji;
            
            
               (h)nadzorni organ ali izvajalec nadzora ne sprejme ustreznih popravnih ukrepov v odziv na ugotovljene neskladnosti in kršitve v roku, ki ga določi Komisija glede na resnost položaja in ki ni krajši od 30 koledarskih dni;
            
            
               (i)v primeru, da izvajalec dejavnosti zamenja nadzorni organ ali izvajalca nadzora, nadzorni organ ali izvajalec nadzora novemu nadzornemu organu ali izvajalcu nadzora ne sporoči ustreznih elementov nadzorne dokumentacije, vključno s pisnimi evidencami, v največ 30 koledarskih dneh po prejemu zahteve za prenos od izvajalca dejavnosti ali novega nadzornega organa ali izvajalca nadzora; 
            
            
               (j)obstaja tveganje, da bo potrošnik zaveden glede prave narave proizvodov, ki jih pokriva priznanje; ali
            
            
               (k)nadzorni organ ali izvajalec nadzora 48 zaporednih mesecev v tretji državi, za katero je priznan, ni certificiral nobenega izvajalca dejavnosti.
            
            
               -----
            
            
               * Delegirana uredba Komisije (EU) 2021/... z dne [datum] o dopolnitvi Uredbe (EU) 2018/848 Evropskega parlamenta in Sveta s postopkovnimi zahtevami za priznanje nadzornih organov in izvajalcev nadzora, ki so pristojni za izvajanje nadzora nad izvajalci dejavnosti in skupinami izvajalcev dejavnosti, certificiranimi kot ekološkimi, ter nad ekološkimi proizvodi v tretjih državah, in s pravili o njihovem nadzoru ter nadzorih in drugih ukrepih, ki jih izvajajo ti nadzorni organi in izvajalci nadzora (UL L. xxx, xxx, str. x). [C(2021) 5100]“
            
         
         
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od 1. januarja 2022. 
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 13.7.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 150, 14.6.2018, str. 1.